PIIBEL ARMSAKS
Tänasel korral räägime sarjas "Piibel armsaks" Mirjamist -
naisprohvetist ja naiseestvõitlejast.
Mirjam sündis Egiptuses rahva õnnetuse ajal. Iisraeli valitses
sel ajal vaarao, kes proovis neid kurnava orjatööga välja suretada.
Siis määras ta vastsündinud poeglapsed tapmisele. Naised said jääda ellu,
aga mehed pidid surema. Vaarao arvestas, et nii lõpeb Iisraeli sugu
juba ühe sugupõlve jooksul. See oli esimene ametlik katse juudi küsimuse
lõplikuks lahendamiseks.
Võime vaid ette kujutada heebrea naise kurbust, kui tema laps
visati Niilusesse. Ei ole kohta, kuhu põgeneda ega kedagi,
kes aitaks. Piibel räägib: "Üks mees, Leevi soost, läks ja
võttis ühe Leevi tütre. Ja naine jäi lapseootele ning tõi poja ilmale;
ta nägi, et see oli ilus, ja ta peitis teda kolm kuud."
Paaril oli enne seda kaks last: tütar Mirjam ja poeg Aaron.
Tüdruku käitumisest saame oletada, et ta oli nii umbes 6aastane.
Mirjami süda täitus mure ja hoolega, kui nad vaatasid väikevenna
armsasse näkku. "Kui kaua suudame sind varjata, väikevend? Pole kohta,
kuhu me saaksime sind saata egiptlaste eest peitu.
Oo, esiisade Jumal, anna vennale armu!"
Oskan ette kujutada Mirjami kurbust. Olen 8-lapselise pere vanim õde.
Kurbus on pitsitanud ka minu südant õdede kurbuse pärast.
Kui beebi oli kolmekuune, koges Mirjam midagi sellist, mida ta
ei unustanud kunagi. Ühel päeval võttis ema Jookebed pilliroost
laeka ja pigitas selle maapigi ja vaiguga. Tütar vaatas seda kõrvalt.
"Kas ema tõesti laseb selle vette krokodillide keskele? Mis juhtub
lapsele, kui ta leitakse?" Vaevalt et egiptlane annab armu.
Ma pole leidnud Piiblis mujalt imelisemat näidet ema usust kui see.
Jookebet jättis abitu väikese beebi Issanda hooleks. Ta uskus, et
Issand hoolitseb tema eest. Siin on küsimus just usust, seda kinnitab
meile heebrealaste kirja autor: "Usus hoidsid Moosese vanemad
pärast ta sündimist teda kolm kuud varjul, sest nad nägid ta
olevat ilusa lapse ega kartnud kuninga korraldust."
Ka varem ja hiljem on kellegi ema pidanud lahkuma lapsest, ka sa.
Siis küsitakse emalt usku Issandasse, kelle käsi pole lühike aitamiseks ega
kõrv kurt kuulamiseks. Kas sa usud seda, kui küsimus on sinu lapses?
Mirjam ei saanud kunagi unustada ema usku. Laps näeb, kas ema kaotab
lootuse õnnetuses või haarab ta kinni Piiblist ja lauluraamatust.
Kas jääb voodisse, või läheb kuulama Jumala Sõna ja osaleb armulaual?
Usu eeskuju on suurim pärand, mida vanemad võivad oma lapsele anda.
Jookebed hoolitses viimast korda oma kolmekuuse beebi eest.
Vaatas väikest nägu, silitas pehmet põske ja õnnistas teda.
Siis sulges ta laeka ja lasi selle vette. Kui palju pisaraid langes
laekale nende minutite jooksul, seda võime vaid aimata.
Jookebed pühkis pisarad, pöördus otsustavalt ringi ja läks koju.
Ta jättis väikese Mirjami Niiluse randa valvesse. Suur õde seisis
eemal ja vaatas, kuidas pilliroost laegas vaikselt vees liikus.
Tüdruk ei saanud teha muud, kui jälgida ujuvat laegast.
Lõpuks jõudsid nad vaarao tütre ujumisranda. Seal ärkas beebi ja
hakkas nutma. Piibel räägib: "Siis tuli vaarao tütar alla jõe äärde
ennast pesema; ta toaneitsid aga kõndisid jõe kaldal. Kui ta nägi
laegast kõrkjate sees, siis ta läkitas oma teenija ja laskis selle
ära tuua. Kui ta selle avas ja nägi last , vaata, siis üks poeglaps
nuttis. Aga ta halastas tema peale ning ütles: See on üks heebrealaste
poeglaps.” - Jookebed ei olnud asjata lootnud Jumala peale.
Issand saatis täpselt õigel ajal õige inimese tema lapse juurde.
Printsess ei olnud veel jõudnud otsustada, mida lapsega teha, kui
leidlikule 6-aastasele tuli hea idee. Mirjam küsis vaarao tütrelt:
"Kas lähen ja kutsun heebrea naise, et ta sulle last imetaks?"
Ja nii sündis. Jookebed sai lapse tagasi imetamisajaks, mis kestis
sel ajal 2-3 aastat. Nüüd võis ta muretult näidata last kellele tahes
ja enam ei pidanud ta tema nuttu vägisi summutama.
Kui imetamisaeg sai läbi, pidi väike Mooses minema vaarao koju.
Siis pidi Jookebed loobuma pojast teist korda. Kindlasti oli ema ja
vanema õe südames suur igatsus. Orjade elukohast tõusis palju palveid
Iisraeli Jumala ette. Jookebed palvetas, et pojast ei saaks pagan.
Neid palveid kuuldi.
Sõber, võib-olla palvetad sina samu palveid päevad ja ööd.
"Issand, palun, et see paha maailm ei teeks minu lapsest paganat."
Möödus umbes 40 aastat. Selle ajaga halvenes rahva orjus veelgi.
Jookebed suri ja Aaron abiellus. Mirjami abielust Piibel ei räägi.
Võimalik, et heebrea poegi oli tapetud nii palju, et kõik
naised ei saanud endale meest.
Ühel päeval kuulsid Aaron ja Mirjam kohutavat uudist. Mooses oli tapnud
egiptlasest tööjuhataja ja läinud maapakku. Vaarao kuulutas Moosese
tagaotsitavaks. Endist printsi ei aidanud muu kui lahkumine Egiptusest.
Möödus veel 40 aastat. Kui Mooses oli 80-aastane, ilmus ta ühel päeval
oma sünnikodusse ja rääkis, et Issand oli nimetanud ta rahvajuhiks.
Samal ajal oli Ta lubanud, et Aaron on tema kõnemees. Nii said Moosesest
ja Aaronist paarilised, kes juhatasid iisraeli rahva orjusest välja.
Nende kõrval oli ka Mirjamil tähtis osa. Egiptusest lahkumine ja
Kõrkjamerest läbiminek oli kogu Vana Testamendi keskseks sündmuseks.
Mirjam tegi Kõrkjamerest läbiminemisest võidulaulu.
Me räägime kogu Piibli esimesest psalmist. 2. Moosese raamatus on
kirjas:"naisprohvet Mirjam, Aaroni õde, võttis trummi kätte, ja kõik
naised käisid tema järel trummidega ja ringtantsu tantsides. Ja Mirjam
laulis neile: "Laulge Issandale, sest tema on Ülikõrge, hobused ja
ratsanikud heitis ta merre!"
Mirjam laulab Issanda paremast käest, mis toob pääste. See lause
viitab Jeesusele, kes tuleb kord purustama saatana võimu. Hilisemad
prohvetid ja psalmide kirjutajad arendavad seda teemat edasi.
Võidulaulu lauldes on Mirjam üle 80aasta vana.
See on tema elu tippsündmus. Talle antakse nüüd uus tiitel: naisprohvet.
Taas esimest korda kogu Piiblis.
Rahvas oli näinud Egiptuse ja Kõrkjamere imesid. Siiski ei jätnud
nad maha ebausku, lootusetust ega muid suuri patte oma südametest.
Kui Mooses oli Siinai mäel umbes kuu aega, jõudis rahvas valmistada
enesele ebajumalad ja teha seda ülempreester Aaron juhatusel.
Aga Mirjam? Teda ei mainita selles loos, mis tähendab seda,
et ta teenis vasikat nii nagu teisedki.
Mirjami väikevennast Moosesest oli saanud rahvajuht ja Jumala Sõna
vahendaja. Teine vend oli ülempreester. Mirjamil ei olnud peret,
kelle eest oleks pidanud hoolitsema. Ta võis pühenduda täielikult
naisprohveti ülesannetele.
Pikapeale ei piisanud Mirjamile sellest. Ta ei olnud rahul kolmiku
ja naisprohveti tööga, vaid tõstis mässu Moosese autoriteedi vastu.
Kõigele lisaks meelitati ta Aaroni poole nn naiseestvõitlejaks.
Piibel räägib:
"Aga Mirjam ja Aaron rääkisid Moosesele vastu Etioopia naise
pärast, kelle ta oli võtnud; ... Ja nad ütlesid: "Kas Issand räägib
ainult Moosese läbi? Eks ta räägi ka meie läbi?"
Küsimus ei olnud Moosese naises, vaid tema autoriteedis.
Mirjam tõi ettekäände,et avalikustada rahulolematus.
"Mis õigus oli Moosesele tõusta üle teiste? Mina olen samuti prohvet.
Tahan juhiks, tahan demokraatiat." Seda mõtles Mirjam. Mooses kuulas
neid vaikides. Aga siis vihastas Jumal. Ta kutsus kolmiku koguduse-
telgi juurde ja laskus pilvesambas telgi uksele. Mirjam ja Aaron said
teada, et valitud rahva valitsemisviis ei ole demokraatia,
vaid Jumala seatud kord. Mäss Moosese positsiooni vastu on mäss
Jumala Sõna ja korra vastu.
Mirjam vaeseke sai kohutava karistuse. Kas paned tähele, et
just tema, mitte Aaron? Ta haigestus pidalitõppe ja pidi minema
pagendusse leerist välja. Piibel räägib: "Siis suleti Mirjam
seitsmeks päevaks väljapoole leeri ja rahvas ei läinud teele enne,
kui Mirjam oli tagasi võetud."
Mooses, maailma kõige alandlikum mees, andis taas kritiseerijatele
andeks ja palvetas nende eest. Mirjam paranes ja pääses nädala
pärast karantiinist. Aga nüüd on vanem õde õppinud ja teab oma
positsiooni. Piibel ei räägi peale seda Mirjamist enam midagi muud,
kui tema surmast. Mirjami mäss on hoiatav näide meile, kristlastest
naistele. Jumal on andnud mehele ja naisele erinevad tööd koguduses.
Perepeaks ja koguduse karjaseks on määratud mees, mitte naine.
Jumala tahte rikkumisest tulevad tõsised tagajärjed nii naisele
kui kogu kogudusele.
Kas meile naistele pole suur au see, et Piibli esimene laul on kirjutatud
naise poolt? Ja et esimene Piiblis nimetatud prohvet on naine?
Mirjam ei pääsenud tõotatud maale, aga ta pääses igavesele isamaale.
Armust. Sinna oleme meiegi teel. Sinna me pääseme armust.
Saatematerjale on võimalik tellida veebist: www.ilosanomapiiri.fi
Tõlge: Merle Sibola.